Vyhodnotenie plnenia úloh „Politiky využívania frekvenčného spektra na širokopásmový prístup“

Politika využívania frekvenčného spektra na širokopásmový prístup stanovuje prioritné oblasti využívania a správy relevantných úsekov frekvenčného spektra zo stredno a dlhodobého hľadiska z pohľadu budovania informačnej spoločnosti a z pohľadu bezpečnostných záujmov SR, v súlade so zámermi EÚ, záväzkami vyplývajúcimi z členstva SR v medzinárodných organizáciách a národnými záujmami Slovenska.
Politika vychádza z pridelení frekvenčných pásiem podľa Európskej tabuľky pridelení, vytvorenej v rámci organizácie CEPT Výborom pre elektronické komunikácie. Taktiež sa opiera o stanoviská skupín RSPG a RSC pracujúcich v rámci Európskej komisie. Na druhej strane pri tvorbe politiky boli rešpektované národné špecifiká a záujmy Slovenska, ktoré však neodporujú medzinárodným záväzkom a trendom v rámci EÚ.
Geografia Slovenska veľmi obmedzuje možnosti tvorby nezávislých zámerov na využívanie frekvenčného spektra. Takmer každý zámer je potrebné skoordinovať so všetkými susednými administráciami. Viazanosť medzinárodnými dohodami je nespochybniteľná, akékoľvek porušenie dohodnutých pravidiel môže spôsobiť neprípustné rušenie prenosu informácií. Najdôležitejšou úlohou, či už z krátkodobého, ale predovšetkým z dlhodobého hľadiska je aktívne obhajovanie záujmov SR na každom stupni procesu prijímania rozhodnutia o využívaní frekvenčného spektra pre nové elektronické komunikačné služby.
Základným cieľom politiky je vytvoriť podmienky na zlepšenie transparentnosti a zvýšenie dostupnosti frekvenčných zdrojov pre širokopásmový prístup založený na bezdrôtových technológiách. Na dosiahnutie cieľa sú v politike stanovené nasledujúce úlohy:

Úloha č. 1: Vyhlásiť výberové konanie na tretieho poskytovateľa GSM a UMTS služieb 	
Stav plnenia: úloha splnená	
TÚ SR zverejnil dňa 31. mája 2006 vo svojom vestníku a v jednom celoštátnom periodiku „Výzvu na predkladanie ponúk do výberového konania pre pridelenie frekvencií na zriaďovanie a prevádzkovanie verejnej elektronickej komunikačnej siete – mobilnej telefónnej siete GSM a UMTS v Slovenskej republike na poskytovanie verejných elektronických komunikačných služieb v mobilnej sieti“.
Dňa 2. augusta 2006 sa víťazom výberového konania na tretieho poskytovateľa GSM a UMTS služieb stala Telefónica O2 Slovakia, s. r. o., ďalšími v poradí boli spoločnosti Mobilkom Austria a B Four, a. s.	
Úloha č. 2: Sprísniť dohľad nad uvádzaním rádiových zariadení WLAN v pásme 2,4 GHz, 5,2 GHz a 5,4 GHz na trh a do prevádzky.	
Stav plnenia: úloha sa priebežne plní	
TÚ SR doplnil všeobecné povolenie VPR 1/2001, v ktorom určil povinnosť každému prevádzkovateľovi RLAN zariadení v pásme 2,4 GHz vyplniť a doručiť príslušný informačný formulár o mieste a druhu prevádzkovaného zariadenia.

Úloha č. 3: Sledovať práce ECC na harmonizácii frekvenčného úseku 5 725 – 5 875 MHz a výsledok implementovať do NTFS.	
Stav plnenia: úloha sa priebežne plní	
V ECC práce týkajúce sa frekvenčného úseku 5 725 - 5 875 MHz stále prebiehajú a doteraz neboli ukončené. SR sa aktívne zúčastňuje na zasadnutiach ECC a celý proces monitoruje.	
Úloha č. 4: Spracovať plán využívania frekvenčného spektra pre úsek 3 600 – 3 800 MHz.	
Stav plnenia: úloha sa priebežne plní	
Na zasadnutí ECC v marci 2007 bolo schválené rozhodnutie ECC/DEC(07)02 o harmonizovanom zavedení širokopásmových prístupových systémov v pásme 3 400 -        3 800 MHz. Na základe uvedeného rozhodnutia TÚ SR začal pracovať na príprave medzinárodnej dohody, ktorá bude základom pre spracovanie plánu pre tento úsek a pre následné pridelenie frekvencií.	
Úloha č. 5: Vylúčiť z pásiem  3 400 – 4 200 MHz a 5 850 – 7 075 MHz pridelenie pre pevné družicové spoje.	
Stav plnenia: úloha čiastočne splnená	
Podľa najnovšej verzie NTFS 2006 nie je pásmo 3 400 – 4 200 MHz pridelené pre pevnú družicovú službu.
Pásmo 5 850 – 7 075 MHz je naďalej pridelené pre pevnú družicovú službu. Zmeny sa neočakávajú ani v NTFS 2007.
V pásme 5 850 - 5 925 MHz ostáva aj pevná družicová služba na primárnej báze; v ostatnej časti pásma, t. j. 5 925 – 7 075 MHz, má pevná služba prednosť pred pevnou družicovou. Z dôvodu  kompatibility bude status pevnej družicovej služby zmenený v NTFS na podružný.	
Úloha č. 6: Prerušiť prideľovanie frekvencií v úseku 3 800 – 4 200 MHz pre systémy P-P do rozhodnutia ECC o jeho budúcom využívaní.	
Stav plnenia: úloha splnená	
Pre systémy P-P nie sú v pásme 3 800 – 4 200 MHz vydané žiadne prídely. 	
Úloha č. 7: Uvoľniť pásmo 838 – 862 MHz na účely vysielania DVB-T.	
Stav plnenia: úloha sa priebežne plní	
Podľa vyjadrenia MO SR (zakotveného aj v NTFS) bude pásmo 846 – 862 MHz uvoľnené na účely vysielania DVB-T od 1. 1. 2008. Pásmo 838 – 846 MHz plánuje MO SR uvoľniť až od roku 2015.	
Úloha č. 8: Ukončiť prideľovanie a medzinárodnú koordináciu nových frekvencií pre analógové TV vysielanie a utlmiť prideľovanie a predlžovanie využívania existujúcich frekvencií v súlade s plánom postupného zavádzania DVB-T.	
Stav plnenia: úloha splnená	
V priebehu hodnoteného obdobia TÚ SR nepridelil a ani nekoordinoval žiadne nové frekvencie pre analógové TV vysielanie. Všetky rozhodnutia o predĺženie doby platnosti už existujúcich, resp. prevádzkovaných TV vysielačov boli plne v súlade s pripravovaným plánom zavádzania DVB-T na Slovensku.	
Úloha č. 9: Spoplatniť prideľovanie nových frekvencií a prípadné predĺženie už pridelených frekvencií pre analógové rozhlasové a TV vysielanie.	
Stav plnenia: úloha splnená	
Nadobudnutím účinnosti zákona č. 117/2006 Z. z., ktorým sa mení a dopĺňa zákon č. 610/2003 Z. z. o elektronických komunikáciách v znení neskorších predpisov a o zmene a doplnení niektorých predpisov, 1. apríla 2006, sa spoplatnilo používanie frekvencií určených na analógové vysielanie, a to v prípade pridelenia nových analógových frekvencií. Zároveň však bol ponechaný režim nespoplatňovania pre prideľovanie frekvencií na digitálne vysielanie počas prechodného obdobia určeného na zavedenie digitálneho vysielania a vypnutie analógového vysielania. V súlade s uvedeným zákonom TÚ SR spoplatňuje využívanie frekvencií pre analógové rozhlasové a TV vysielanie.	
Úloha č. 10: Kompetencie týkajúce sa technickej stránky digitálneho TV a rozhlasového vysielania presunúť na TÚ SR.	
Stav plnenia: úloha splnená	
Nadobudnutím účinnosti zákona č. 220/2007 Z. z. o  digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov  (zákon o digitálnom vysielaní) od 31. mája 2007 bola striktne oddelená regulácia obsahu a technická regulácia digitálneho TV a rozhlasového vysielania. Všetky kompetencie týkajúce sa technickej stránky digitálneho vysielania boli presunuté na TÚ SR.  	
Úloha č. 11: Prideliť frekvenčné pásmo 11,7 – 12,5 GHz aj pre obecnú službu civ. na prednostnej báze, ako nové využitie v tomto pásme povoliť distribučné systémy MMDS             a spracovať plán využívania spektra pre tento úsek.	
Stav plnenia: úloha čiastočne splnená	
Keďže uvedené frekvenčné pásmo je určené pre družicovú službu na primárnej báze, pevná služba môže byť zavedená iba ako sekundárna. V tomto prípade je úloha splnená a NTFS bude v zmysle uvedeného upravená.	
Úloha č. 12: Rozhodnúť o možnosti predĺženia využívania frekvenčného pásma  2 500 –  2 690 MHz pre distribučné systémy MMDS.	
Stav plnenia: úloha sa priebežne plní	
Podľa NTFS 2006 zostáva pásmo 2 520 – 2 670 MHz pridelené pre systém MMDS do 31. decembra 2007. Žiadne nové prídely sa nevydávajú. Ostatné časti uvažovaného frekvenčného rozsahu sa pre MMDS neuvažujú. Ako náhrada za toto pásmo sa prideľujú frekvencie z pásma 11,7 – 12,5 GHz.	
Úloha č. 13: Aktívne sa zapojiť do procesu WAPECS v rámci RSPG a RSC	
Stav plnenia: úloha sa priebežne plní	
Zámerom WAPECS je harmonizácia frekvenčného spektra v Európe. WAPECS podporuje vytvorenie súboru jednotných podmienok na udeľovanie povolení, ktoré sa môžu vzťahovať na všetky príslušné frekvenčné pásma v súlade s kritériami stanovenými v rámcovej smernici. MDPT SR v spolupráci s TÚ SR sa aktívne zapojilo v rámci RSPG a RSC do procesu WAPECS. Dôležitý míľnik sa dosiahol v novembri 2005, keď v RSPG bolo prijaté súhlasné stanovisko k smerovaniu budúcej politiky bezdrôtového prístupu pre služby elektronických komunikácií. Spomínané stanovisko podporuje flexibilnejší prístup k riadeniu frekvenčného spektra vrátane dlhodobých cieľov politiky, ktorý sa zohľadní v prebiehajúcom preskúmaní regulačného rámca pre elektronické komunikácie, ktorý má nadobudnúť účinnosť do roku 2010.
 	
Záver
Najdôležitejším strategickým cieľom Politiky využívania frekvenčného spektra pre širokopásmový prístup k službám informačnej spoločnosti je zosúladiť pridelenia frekvenčných pásiem a ich využitia podľa NTFS s Európskou tabuľkou pridelení, pri rešpektovaní záverov prác skupiny RSPG a výboru RSC, pracujúcich pri Európskej komisii. Z krátkodobého hľadiska (roky 2007 – 2009) je nevyhnutné naďalej pokračovať v riešení nasledujúcich úloh:
1.	Sprísniť dohľad nad uvádzaním rádiových zariadení WLAN v pásme 5,2 GHz a 5,4 GHz na trh a do prevádzky.
2.	Sledovať práce ECC na harmonizácii frekvenčného úseku 5 725 – 5 875 MHz a výsledok implementovať do NTFS.
3.	Spracovať plán využívania frekvenčného spektra pre úsek 3 600 – 3 800 MHz.
4.	Uvoľniť pásmo 838 – 862 MHz na účely vysielania DVB-T.
5.	Rozhodnúť o možnosti predĺženia využívania frekvenčného pásma  2 500 –  2 690 MHz pre distribučné systémy MMDS. 
6.	Aktívne sa zapojiť do procesu WAPECS v rámci RSPG a RSC.

Zoznam použitých skratiek

CEPT	Európska konferencia poštových a telekomunikačných administratív	
civ.	Civilná	
DVB-T	Pozemské digitálne televízne vysielanie	
ECC	Výbor pre elektronické komunikácie	
GSM	Globálny systém mobilných komunikácií	
MDPT SR	Ministerstvo dopravy, pôšt a telekomunikácií SR	
MMDS	Viackanálová viacbodová distribučná služba (prístupová sieť)	
MO SR	Ministerstvo obrany SR	
NTFS	Národná tabuľka frekvenčného spektra	
P-P	Technológia bod - bod	
RLAN	Rádiová miestna sieť	
RSC	Výbor pre rádiové spektrum	
RSPG	Skupina pre politiku rádiového spektra	
TÚ SR	Telekomunikačný úrad SR	
TV	Televízne	
UMTS	Univerzálne mobilné telekomunikačné služby	
WAPECS	Politika bezdrôtového prístupu pre služby elektronických komunikácií	
WLAN	Bezdrôtová miestna sieť